 NA WANDERI KAMAU MAGAVANA George Natembeya wa Kaunti ya Trans-Nzoia na Bi Gladys Wanga wa Kaunti ya Homa Bay, wameorodheshwa kama magavana bora zaidi nchini, kulingana na ripoti iliyotolewa Jumanne na shirika la utafiti la Infotrak. Magana hao, wanaohudumu kwa muhula wa kwanza kila mmoja, walitajwa kuwa bora kwa kuzoa asilimia 70 kila mmoja. Bw Natembeya alichaguliwa kama gavana wa Trans Nzoia kwenye uchaguzi wa mwaka 2022, kuchukua nafasi ya Bw Patrick Khaemba, aliyekuwa amehudumu kwa mihula miwili tangu 2013. Vivyo hivyo, Bi Wanga alimrithi mtangulizi wake, Bw Cyprian Awiti, ambaye pia alikuwa amehudumu kwa mihula miwili mfululizo. Kulingana na ripoti hiyo ya 10-bora, wengine waliotia fora ni: Simon Kachapin (Pokot Magharibi-asilimia 67), Simba Arati (Kisii-asilimia 64), Dkt Irungu Kang’ata (Murang’a-asilimia 64), Jeremiah Lomurkai (Turkana-asilimia 64), Mutula Kilonzo (Makueni-asilimia 64), Wesley Rotich (Elgeyo Marakwet-asilimia 64), Bi Kawira Mwangaza (Meru-asilimia 63), Julius Malombe (Kitui-asilimia 63) kati ya wengine. Utafiti huo pia ulijikita kwenye utendakazi wa magavana katika maeneo wanakotoka. Katika eneo la Bonde la Ufa, Bw Natembeya ndiye aliyeibuka bora. Alifuatwa kwa ukaribu na magavana Simon Kachapin (Pokot Magharibi), Jeremiah Lomurkai (Turkana), Wesley Rotich (Elgeyo Marakwet) na Patrick Ole Ntutu (Narok). Katika eneo la Nyanza, Bi Wanga ndiye aliyeibuka bora, akifuatwa kwa ukaribu na Simba Arati (Kisii) na Profesa Anyang’ Nyong’o (Kisumu). Magharibi, Gavana Ken Lusaka (Bungoma) ndiye aliyeibuka bora, akifuatwa na Wilber Ottichilo (Vihiga) na Fernandes Barasa (Kakamega). Katika eneo la Pwani, Gavana Abdulswamad Nassir (Mombasa) ndiye aliyeibuka bora, akifuatwa na magavana Gideon Mung’aro (Kilifi) na Bi Fatuma Achani (Kwale). Eneo la Kaskazini Mashariki, Gavana Mohamed Khalif (Mandera) ndiye aliongoza, akifuatwa na Nathif Jama (Garissa) na Mohamed Abdullahi (Wajir). Katika eneo la Mashariki, Gavana Mutula Kilonzo Junior (Makueni) ndiye aliongoza, akifuatwa na Kawira Mwangaza (Meru) na Julius Malombe (Kitui). Eneo la Kati, Gavana Irungu Kang’ata (Murang’a) ndiye aliyeorodheshwa bora, akifuatwa na magavana Anne Waiguru (Kirinyaga) na Mutahi Kahiga (Nyeri). Ripoti hiyo, ambayo ilitolewa na Afisa Mkuu Mtendaji wa shirika hilo, Bi Angela Ambitho pia iliwaorodhesha magavana kulingana na vile walivyoboresha utendakazi wao. Magavana hao ni Bi Gladys Wanga (Homa Bay), George Natembeya (Trans Nzoia), Kawira Mwangaza (Meru), Jonathan Lelelit (Samburu) na Julius Malombe (Kitui). Kutokana na matokeo hayo, Bi Ambitho aliwasifia magava wanawake kwa kuwa miongoni mwa wale walioboresha utendakazi wao. Baadhi ya magavana wanawake walioibukia bora ni Bi Wanga, Bi Mwangaza, Bi Waiguru na Bi Achani. “Bila shaka, kilicho wazi ni kuwa magavana wanawake wamedhihirisha wana uwezo wa uongozi na uchapakazi, licha ya changamoto nyingi zinazowakabili,” akasema Bi Ambitho, akirejelea juhudi zinazoendelea Meru, kumwondoa mamlakani Bi Mwangaza. Bi Mwangaza anangoja uamuzi wa Seneti kuhusu hatima yake, baada ya madiwani 59 kati ya 69 katika Bunge la Kaunti ya Meru kupitisha hoja ya kumwondoa wiki iliyopita. Utafiti huo ulifanywa kati ya Julai na Septemba 2023, ambapo jumla ya watu 58,748 katika kaunti zote 47 walihojiwa. Kulingana na Bi Ambitho, watu waliohojiwa katika kila kaunti ni kati ya 619 na 3,400 kulingana na ukubwa wa kaunti husika. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  